A Vajdaság autonóm tartományi általános és középfokú oktatás és nevelés, valamint a diákjólét területét érintő programtevékenységek és projektek finanszírozására és társfinanszírozására irányuló költségvetési eszközök odaítéléséről szóló tartományi képviselőházi rendelet (VAT Hivatalos Lapja, 14/2015. és 10/2017. szám) 10. szakasza, valamint A tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám - más határozat, 37/2016., 29/2017., 24/2019., 66/2020. és 38/2021. szám) 15. és 16. szakaszának, valamint 24. szakaszának 2. bekezdése alapján, a tartományi oktatási, jogalkotási, közigazgatási és nemzeti kisebbségi - nemzeti közösségi titkár

**SZABÁLYZATOT
hoz**

**A TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI
KÖZÖSSÉGI TITKÁRSÁG KÖLTSÉGVETÉSI ESZKÖZEINEK ODAÍTÉLÉSÉRŐL A VAJDASÁG AUTONÓM TARTOMÁNYI ISKOLÁSKOR ELŐTTI NEVELÉSI-OKTATÁSI PROGRAMOK ÉS PROJEKTEK FINANSZÍROZÁSÁRA ÉS TÁRSFINANSZÍROZÁSÁRA**

**1. szakasz**

 A jelen Szabályzat szabályozza a Vajdaság autonóm tartományi (a továbbiakban: Vajdaság AT) iskoláskor előtti nevelési-oktatási programok és projektek finanszírozására és társfinanszírozására irányuló költségvetési eszközök (a továbbiakban: eszközök) odaítélésének módját, feltételeit, elsőbbségeit és mércéit, a Vajdaság Autonóm Tartomány költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Titkárság) külön rovatrendje alatt jóváhagyott appropriációkkal összhangban.

**2. szakasz**

 Az eszközök odaítélésére a Vajdaság Autonóm Tartomány területén működő helyi önkormányzatok jogosultak, azon iskoláskor előtti nevelési és oktatási intézmények nevében, amelyek Vajdaság Autonóm Tartomány területén működnek, és amelyek alapítója a Szerb Köztársaság, az autonóm tartomány vagy a helyi önkormányzat (a továbbiakban: kérelmezők).

**3. szakasz**

 A jelen Szabályzat 1. szakaszában foglalt programok és projektek finanszírozása és társfinanszírozása a Titkárság által évente legalább egyszer meghirdetett pályázat (a továbbiakban: pályázat) útján történik, a Titkárság pénzügyi terve szerint.

 A pályázat adatokat tartalmaz a dokumentum elnevezéséről, amely alapján a pályázatot közzé teszik, a pályázat alapján odaítélésre előirányozott eszközök mértékéről, arról, hogy kik pályázhatnak és milyen rendeltetésre, a mércékről, amelyek szerint a pályázati kérelmeket rangsorolják, a pályázati kérelmek benyújtásának módjáról és határidejéről, valamint az egyéb dokumentációról, amellyel a pályázati kérelmek benyújtására vonatkozó feltételek és mércék teljesítését bizonyítják.

**4. szakasz**

 A pályázatot közzé kell tenni a Titkárság hivatalos honlapján, Vajdaság Autonóm Tartomány Hivatalos Lapjában, valamint a Vajdaság Autonóm Tartomány teljes területét lefedő hírlapban.

 A pályázat a Vajdaság AT szervei munkájában hivatalos használatban lévő nemzeti kisebbségek - nemzeti közösségek nyelvén is közzé tehető.

**5. szakasz**

 A pályázati kérelmet egységes űrlapon kell benyújtani, amelyet a Titkárság honlapján kell közzé tenni, a pályázat közzétételétől számított 15 napnál nem rövidebb határidőn belül.

 Egy helyi önkormányzat legfeljebb két pályázati kérelmet nyújthat be, illetve legfeljebb két programmal/projekttel pályázhat.

**6. szakasz**

A Titkárság fenntartja jogát, hogy a pályázótól, szükség szerint, kiegészítő dokumentációt és tájékoztatást kérjen.

**7. szakasz**

A Bizottság nem veszi figyelembe:

* a hiányos kérelmeket,
* a határidő után benyújtott kérelmeket,
* a nem engedélyezett kérelmeket (illetéktelen személyek és a pályázatban nem előirányozott alanyok által benyújtott kérelmeket),
* azokat a kérelmeket, amelyek nem vonatkoznak a jelen Szabályzat 10. szakaszában foglalt pályázati rendeltetésekre,
* a projekt megvalósításával kapcsolatos felszerelés beszerzésére vagy karbantartására vonatkozó kérelmeket,
* azon kérelmezők kérelmeit, akik pénzügyi és leíró jelentéssel nem igazolták az előző időszakban odaítélt eszközök felhasználását,
* azon kérelmezők kérelmeit, akik az előző évben megvalósított programokról/projektekről szóló leíró/pénzügyi jelentést az előirányozott határidőben nem küldték meg,
* azokat a programokat, illetve projekteket, amelyeket a költségvetési év folyamán nem lehet megvalósítani.

**8. szakasz**

 Az oktatási teendők illetékes tartományi titkára (a továbbiakban: tartományi titkár) az iskoláskor előtti nevelési oktatási programok és projektek finanszírozására és társfinanszírozására irányuló költségvetési eszközök odaítélésére meghirdetett pályázat lebonyolítására bizottságot alakít (a továbbiakban: Bizottság).

A Bizottság tagjai kötelesek nyilatkozatot aláírni arról, hogy a Bizottság munkájából és döntéséből, illetve a pályázat lebonyolításából semmilyen magán érdekük nem származik (Összeférhetetlenségi nyilatkozat).

Összeférhetetlenségről van szó, ha a Bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A Bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a Bizottság tagja haladéktalanul értesíti a Bizottság többi tagját, és kivonja magát a Bizottság további munkája alól. Az összeférhetetlenség megoldásáról a Titkárság minden esetben külön dönt, majd az összeférhetetlenség megállapításakor új, helyettes tagot jelöl ki a Bizottságba.

 A Bizottság megvizsgálja a pályázatra benyújtott kérelmeket.

 A Bizottság megállapítja a pályázatban előirányozott feltételek teljesítését.

 A Bizottság, a pályázatra benyújtott jelentkezések áttanulmányozását követően, az eszközök odaítélésére vonatkozó, megindokolt javaslatot állít össze és azt átnyújtja a tartományi titkár részére.

**9. szakasz**

 A tartományi titkár áttanulmányozza a Bizottság javaslatát és határozatban dönt a felhasználók között elosztandó eszközökről.

 A jelen szakasz 1. bekezdésében említett határozat végleges.

 A pályázat eredményeit a Titkárság honlapján közzé kell tenni.

**10. szakasz**

 A pályázatra beérkezett kérelmek megvitatása során a Bizottság a következő iskoláskor előtti nevelés és oktatás területére vonatkozó programokat és projekteket veszi figyelembe:

1. **A nevelő-oktató munka korszerűsítésére**

1а) a nevelő-oktató munka korszerűsítése az összes résztvevő innovatív hozzáállása és kreativitása révén,

1b) a foglalkoztatottak szakmai továbbképzése (a fejletlen és kifejezetten fejletlen önkormányzatok részére, a régió és a helyi önkormányzatok egységes fejlettségi listája alapján).

1. **Az inkluzív nevelés és oktatás támogatása**

2а) a fejlődési zavarokkal küszködő és rokkantsággal élő, valamint az érzékeny társadalmi csoportokhoz tartozó gyerekek társadalmi integrálása és fejlesztése,

2b) a kiemelkedő képességekkel rendelkező gyerekek támogatása, a tehetségek fejlesztése, saját nevelési-oktatási szükségleteik szerint.

 **3. A multikulturalizmus/interkulturalizmus és a nemzeti kisebbségek – nemzeti közösségek hagyományainak és anyanyelvének ápolása**

- a kölcsönös megismerkedés és az egymás történelméről, kultúrájáról és hagyományairól szóló tudás megszerzésének támogatása a különböző nemzeti kisebbségekhez - nemzeti közösségekhez tartozó gyerekek körében.

**11. szakasz**

 Az odaítélendő eszközök mértékének meghatározásakor a következő mércéket kell alkalmazni:

1. A program/projekt témájának való megfelelés:
* a program/projekt céljai és tevékenységi köre összhangban vannak a pályázati prioritásokkal,
* a program/projekt céljai egyértelműek, konkrétak és megvalósíthatók,
* a tevékenységek reálisak és a célok elérésére alkalmasak,
1. a javasolt program/projekt hatása,
* a célcsoport nagysága,
* a program/projekt láthatósága,
* a program/projekt eredményeinek fenntarthatósága,
* a partnerintézmények bevonása a program/projekt megvalósításába,
1. Az előterjesztő kompetenciája és eddigi tapasztalatai
* A nevelő-oktató munka előmozdításához hozzájáruló programok/projektek megvalósításában szerzett eddigi tapasztalatok.

**12. szakasz**

 A Titkárság, a költségvetési rendszert szabályozó törvény értelmében, az eszközök odaítélési kötelezettségét a helyi önkormányzattal megkötött szerződés alapján vállalja.

**13. szakasz**

A programok, illetve projektek megvalósításának figyelemmel kísérése céljából a Titkárság monitoring látogatásokat tehet.

A hat hónapnál hosszabb ideig tartó programok, illetve projektek esetében, amelyekre a jóváhagyott eszközök értéke meghaladja az 500.000,00 dinár összeget, valamint az egy évnél hosszabb ideig tartó programok és projektek esetében a Titkárság a program vagy projekt időtartama alatt legalább egy alkalommal, illetve évente legalább egy alkalommal monitoring látogatást tesz.

A Titkárság a monitoring látogatásról jelentést készít, a látogatástól számított 10 napos határidőn belül.

**14. szakasz**

 A felhasználó az odaítélt eszközöket rendeltetésszerűen és törvényesen köteles használni, a fel nem használt eszközöket pedig köteles a Vajdaság AT költségvetésébe visszajuttatni.

 A felhasználó köteles az eszközök felhasználásáról legkésőbb az eszközök odaítélési rendeltetése megvalósítására meghatározott határidőtől számított 15 (tizenöt) napos határidőn belül, a felelős személy által hitelesített kísérő dokumentációval együtt jelentést benyújtani.

 Azon felhasználó részére, aki az előirányozott határidőn belül nem küldi meg a jelentést, felszólítást kell küldeni.

 Ha a felszólítás átvételétől számított 8 napot követően sem küldi meg a teljes leíró és pénzügyi jelentést, a kérelmező köteles az eszközöket visszatéríteni Vajdaság AT költségvetésébe és a következő pályázati kiírás alkalmával pályázati jogát veszti.

 A felhasználó köteles az odaítélt eszközöket a Vajdaság AT költségvetésébe visszajuttatni, ha megállapítják, hogy az eszközöket nem az odaítélés rendeltetésének megvalósítására használták fel.

 Ha gyanú merül fel, hogy egyes esetekben az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetésszerű és törvényes felhasználásának ellenőrzése céljából.

**15. szakasz**

A jelen szabályzat a Vajdaság Autonóm Tartomány Hivatalos Lapjában való közzétételének napjával lép hatályba és a Tartományi Oktatási, Jogalkotási, Közigazgatási és Nemzeti Kisebbségi- Nemzeti Közösségi Titkárság hivatalos honlapján is közzétételre kerül.

 Jelen Szabályzat hatályba lépésének napjával a Tartományi Oktatási, Jogalkotási, Közigazgatási, Nemzeti Kisebbségi ‒ Nemzeti Közösségi Titkárság költségvetési eszközeinek a Vajdaság autonóm tartományi iskoláskor előtti nevelési - oktatási programok és projektek finanszírozására és társfinanszírozására való odaítéléséről szóló szabályzat (VAT Hivatalos Lapja, 9/19. szám) hatályát veszti.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG

Szám: 128-451-110/2023

Újvidék, 2023.02.13.

Szakállas Zsolt,

TARTOMÁNYI TITKÁR